CELEX: 
Language: mt
Date: 2017-04-18 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament ta’ Delega (UE) 2015/98 dwar l-implimentazzjoni tal-obbligi internazzjonali tal-Unjoni, kif imsemmi fl-Artikolu 15(2) tar-Regolament (UE) Nru 1380/2013 tal-Parlament Ewropew u tal-Kunsill, taħt il-Konvenzjoni Internazzjonali għall-Konservazzjoni tat-Tonn tal-Atlantiku u tal-Konvenzjoni dwar il-Kooperazzjoni Multilaterali Futura dwar is-Sajd fil-Majjistral tal-Atlantiku

MEMORANDUM TA’ SPJEGAZZJONI
            
            
               1.Il-KUNTEST TAL-ATT DELEGAT
            
            
               Il-politika Komuni tas-Sajd (“PKS”) riformata tipprevedi l-introduzzjoni gradwali tal-obbligu tal-ħatt l-art biex tintemm il-problema tal-iskartar ta’ ħut. Dan l-obbligu tal-ħatt l-art huwa stipulat fl-Artikolu 15(1) tar-Regolament (UE) 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd (“ir-Regolament Bażiku”). 
            
            
               Dan ir-Regolament għandu l-għan li jiċċara l-applikazzjoni tal-obbligu tal-ħatt l-art għall-bastimenti tal-UE suġġetti għall-miżuri adottati mill-Organizzazzjonijiet Reġjonali tal-Ġestjoni tas-Sajd (“RFMOs”) li l-Unjoni hija parti kontraenti tagħhom. Għalhekk, dan ir-Regolament għandu l-għan li jiżgura li r-regoli tal-Unjoni, f’dan ir-rigward, jikkonformaw mal-obbligi internazzjonali tagħha u li l-Unjoni tikkonforma mad-deċiżjonijiet li jieħdu l-RFMOs. 
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Issegwiet il-proċedura standard għall-adozzjoni tal-atti delegati. Waqt laqgħa li saret fi Brussell fl-14 ta’ Lulju 2016 ġew ikkonsultati esperti mill-Istati Membri. Barra minn hekk, f’Lulju u f’Awwissu tal-2016 ġew ikkonsultati bil-kitba l-partijiet ikkonċernati wkoll. 
            
            
               Billi l-att delegat huwa bbażat fuq l-għotja tas-setgħa prevista fl-Artikolu 15(2) tar-Regolament Bażiku u mhuwiex inizjattiva politika ġdida, ma kienx hemm bżonn li ssir valutazzjoni tal-impatti.
            
            
               3.L-ELEMENTI ĠURIDIĊI TAL-ATT DELEGAT
            
            
               Sommarju tal-azzjoni proposta
            
            
               L-Artikolu 15 tar-Regolament Bażiku jistabbilixxi politika ġdida dwar l-iskartar tal-ħut, fejn il-qabdiet kollha ta’ speċijiet suġġetti għal-limiti ta’ qbid u, fil-Mediterran, anki qabdiet ta’ speċijiet li huma suġġetti għad-daqsijiet minimi stabbiliti fl-Anness III tar-Regolament (KE) Nru 1967/2006, għandhom jinħattu l-art, jiġifieri jittellgħu u jinżammu abbord, jiġu rreġistrati, jinħattu l-art u jingħaddu bi tqabbil mal-kwoti tas-sajd. 
            
            
               L-Artikolu 15(2) tar-Regolament Bażiku jistabbilixxi li l-obbligu ta’ ħatt l-art huwa mingħajr preġudizzju għall-obbligi internazzjonali tal-Unjoni, jiġifieri l-miżuri meħuda mill-RFMOs. Uħud mir-regoli tal-RFMOs jinkludu l-obbligi ta’ skartar tal-ħut. B’mod partikolari, rigward dawk l-ispeċijiet li l-obbligu tal-ħatt l-art tagħhom jibda jseħħ fl-1 ta’ Jannar 2017 (l-ispeċijiet li jiddefinixxu s-sajd f’ilmijiet li mhumiex tal-Unjoni u li mhumiex taħt is-sovrenità jew il-ġurisdizzjoni ta’ pajjiż terz), dawn ir-regoli li jikkonċernaw il-bastimenti tal-Unjoni ġew adottati fin-NAFO – l-Organizzazzjoni tas-Sajd fil-Majjistral tal-Atlantiku għal dawn l-ispeċijiet: il-bakkaljaw, il-barbun ilsien il-kelb, il-barbun tat-tbajja’ Amerikan, il-klamar tal-pinen qosra, il-barbun denbu isfar, il-ħalibatt tal-Groenlandja, ir-rebekkini u r-raj, ir-redfish, il-merluzz abjad, u l-gamblu tat-Tramuntana. 
            
            
               Il-Kummissjoni għandha s-setgħa li tadotta atti delegati biex tiżgura li l-obbligi internazzjonali tal-Unjoni (skont ir-regoli u d-deċiżjonijiet tal-RFMOs) jitħarsu, biex b’hekk tinħoloq ċertezza legali. Dan l-att delegat se jiċċara l-applikazzjoni tal-obbligu tal-ħatt l-art għas-sajd kopert minn dak l-obbligu mill-1 ta’ Jannar 2017.
            
            
               B’mod partikolari, dan l-att delegat se jiċċara li dwar dawk l-ispeċijiet (il-bakkaljaw, il-barbun ilsien il-kelb, il-barbun tat-tbajja’ Amerikan, il-klamar tal-pinen qosra, il-barbun denbu isfar, il-ħalibatt tal-Groenlandja, ir-rebekkini u r-raj, ir-redfish, il-merluzz abjad, u l-gamblu tat-Tramuntana) li r-regoli tan-NAFO dwarhom ma jaqblux mal-obbligu tal-ħatt l-art tal-Unjoni li jibda japplika mill-1 ta’ Jannar 2017, se jibqgħu japplikaw ir-regoli tan-NAFO għall-bastimenti tal-Unjoni li jistadu fil-ġurisdizzjoni ta’ dan l-RFMO. 
            
            
               Il-bażi legali
            
            
               L-Artikolu 15(2) tar-Regolament (UE) Nru 1380/2013. 
            
            
               Il-prinċipju tas-sussidjarjetà
            
            
               Il-proposta hija fil-kompetenza esklussiva tal-Unjoni (l-Artikolu 3(1)(d) tat-TFUE). Għalhekk il-prinċipju tas-sussidjarjetà ma japplikax. 
            
            
               Il-prinċipju tal-proporzjonalità
            
            
               Il-proposta tkun tiżgura li l-liġijiet tal-Unjoni rigward il-qbid skartat jikkonformaw mal-obbligi internazzjonali tagħha, u li l-Unjoni tikkonforma mad-deċiżjonijiet li jieħdu l-RFMOs li l-Unjoni hija Parti Kontraenti tagħhom. Dan se jitwettaq billi jsir biss dak li hu meħtieġ biex jintlaħaq l-għan mixtieq. 
            
         
         
            
               L-għażla tal-istrument
            
            
               L-istrument propost: Ir-Regolament ta’ Delega tal-Kummissjoni dwar l-implimentazzjoni tal-obbligi internazzjonali tal-Unjoni, kif imsemmi fl-Artikolu 15(2) tar-Regolament (UE) Nru 1380/2013 tal-Parlament Ewropew u tal-Kunsill, taħt il-Konvenzjoni Internazzjonali għall-Konservazzjoni tat-Tonn tal-Atlantiku u tal-Konvenzjoni dwar il-Kooperazzjoni Multilaterali Futura dwar is-Sajd fl-Atlantiku tal-Majjistral. 
            
            
               4.L-IMPLIKAZZJONIJIET BAĠITARJI 
            
            
               Din il-miżura ma tinvolvi l-ebda nefqa addizzjonali għall-Unjoni.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 18.4.2017
            
            
               li jemenda r-Regolament ta’ Delega (UE) 2015/98 dwar l-implimentazzjoni tal-obbligi internazzjonali tal-Unjoni, kif imsemmi fl-Artikolu 15(2) tar-Regolament (UE) Nru 1380/2013 tal-Parlament Ewropew u tal-Kunsill, taħt il-Konvenzjoni Internazzjonali għall-Konservazzjoni tat-Tonn tal-Atlantiku u tal-Konvenzjoni dwar il-Kooperazzjoni Multilaterali Futura dwar is-Sajd fil-Majjistral tal-Atlantiku
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE, u b’mod partikolari l-Artikolu 15(2) tiegħu, 
            
            
               Billi:
            
            
               (1)Ir-Regolament (UE) Nru 1380/2013 jipprevedi l-obbligu tal-ħatt l-art tal-qabdiet kollha tal-ispeċijiet li huma suġġetti għal-limiti ta’ qbid u, fil-Mediterran, anki l-ħatt l-art ta’ qabdiet ta’ ċerti speċijiet li huma suġġetti għad-daqsijiet minimi (“l-obbligu tal-ħatt l-art”). L-Artikolu 15(1) ta’ dak ir-Regolament ikopri l-attivitajiet tas-sajd fl-ilmijiet tal-Unjoni jew minn bastimenti tas-sajd tal-Unjoni barra l-ilmijiet tal-Unjoni f’ilmijiet li mhumiex taħt is-sovranità jew il-ġurisdizzjoni ta’ ebda pajjiż terz.
            
            
               (2)Ir-Regolament tal-Kunsill (KE) Nru 1386/2007 jistabbilixxi l-miżuri ta’ konservazzjoni u ta’ infurzar li japplikaw fiż-Żona Regolatorja tal-Organizzazzjoni tas-Sajd fl-Atlantiku tal-Majjistral (NAFO)
                  1
               , li l-Unjoni ssieħbet magħha fl-1978. Ċerti Miżuri ta’ Konservazzjoni u ta’ Infurzar tan-NAFO jistabbilixxu obbligu tal-iskartar għall-qabdiet u għall-qabdiet aċċessorji ta’ ċerti speċijiet li għalihom għandu japplika l-obbligu tal-ħatt l-art. 
            
            
               (3)L-Artikolu 15(2) tar-Regolament (UE) Nru 1380/2013 jagħti s-setgħa lill-Kummissjoni tadotta atti delegati għall-fini tal-implimentazzjoni ta’ obbligi internazzjonali fid-dritt tal-Unjoni, inkluż, b’mod partikolari, derogi mill-obbligu tal-ħatt l-art.
            
            
               (4)Ir-Regolament ta’ Delega (UE) 2015/98
                  2
                jipprevedi d-derogi mill-obbligu tal-ħatt l-art li japplikaw mill-1 ta’ Jannar 2015 rigward qabdiet u qabdiet aċċessorji tal-kapelin, li skont il-Miżuri ta’ Konservazzjoni u ta’ Infurzar tan-NAFO jridu jiġu skartati. 
            
            
               (5)L-obbligu tal-ħatt l-art se jibda japplika mhux aktar tard mill-1 ta’ Jannar 2017 għal speċijiet oħrajn li jiddefinixxu s-sajd, inklużi l-ispeċijiet li jinqabdu fiż-Żona Regolatorja tan-NAFO. 
            
            
               (6)Skont l-Artikolu 5 tal-Miżuri ta’ Konservazzjoni u ta’ Infurzar tan-NAFO, xi stokkijiet li jinqabdu fiż-Żona Regolatorja tan-NAFO huma suġġetti għal-limiti tal-qbid, minbarra l-istokk tal-gamblu tat-Tramuntana fit-Taqsima 3M tan-NAFO, fejn il-ġestjoni ssir permezz tal-allokazzjoni tal-isforz. 
            
            
               (7)L-Artikolu 6 tal-Miżuri ta’ Konservazzjoni u ta’ Infurzar tan-NAFO jistabbilixxi l-limiti għaż-żamma abbord ta’ qabdiet aċċessorji tal-istokkijiet li huma suġġetti għal-limiti tal-qbid jew tal-isforz meta dawn l-istokkijiet jinqabdu bħala qabda aċċessorja ma’ sajd ieħor. L-Artikolu 6 (3)(d) tal-Miżuri ta’ Konservazzjoni u ta’ Infurzar tan-NAFO, implimentat bl-Artikolu 4(2) tar-Regolament (KE) Nru 1386/2007, jgħid li fejn tapplika projbizzjoni fuq is-sajd iż-żamma abbord ta’ speċijiet li huma kklassifikati bħala qabdiet aċċessorji għandha tkun limitata għall-massimu ta’ 1250 kg jew 5%, skont liema wieħed minn dawn ikun l-ikbar.
            
            
               (8)Barra minn hekk, l-Artikolu 14 tal-Miżuri ta’ Konservazzjoni u ta’ Infurzar tan-NAFO, implimentat bl-Artikolu 10 tar-Regolament (KE) Nru 1386/2007, jistipula li ebda bastiment ma għandu jżomm abbord ebda ħut li jkun iżgħar mid-daqs minimu applikabbli, u li l-ħut li jkun iżgħar minn hekk għandu minnufih jintefa’ lura l-baħar. 
            
            
               (9)L-Anness I.A tal-Miżuri ta’ Konservazzjoni u ta’ Infurzar tan-NAFO jistabbilixxa tabella tal-kwoti annwali għall-istokkijiet kollha tan-NAFO li huma suġġetti għal-limiti tal-qbid. 
            
         
         
            
               (10)Flimkien, l-Artikoli 5, 6, u 14 tal-Miżuri ta’ Konservazzjoni u ta’ Infurzar tan-NAFO joħolqu l-obbligu li l-qabdiet li jkunu iżjed mil-limiti stabbiliti tal-qbid jew tal-qbid aċċessorju jiġu skartati. Rigward il-bastimenti tal-Unjoni li jistadu fiż-Żona Regolatorja tan-NAFO, huwa kkonċernat is-sajd skont in-NAFO li ġej: il-bakkaljaw (fit-Taqsimiet 2J3KL, 3M, 3NO), il-barbun ilsien il-kelb (fit-Taqsimiet 3L u 3NO), il-barbun tat-tbajja’ Amerikan (fit-Taqsimiet, 3M u 3LNO) il-klamar tal-pinen qosra (fis-Sottożoni 3 u 4), il-barbun denbu isfar (fit-Taqsimiet 3LNO), il-ħalibatt tal-Groenlandja (fit-Taqsimiet 3LMNO), ir-rebekkini u r-raj (fit-Taqsimiet 3LMNO), ir-redfish (fit-Taqsimiet 3LN, 3M, 3O u fis-Sottożona 2, u fit-Taqsimiet 1F u 3K), il-merluzz abjad (fit-Taqsimiet 3NO), u l-gamblu tat-Tramuntana (fit-Taqsimiet 3LNO). Għalhekk jeħtieġ li jiġu ċċarati s-sitwazzjonijiet li fihom l-obbligu tal-ħatt l-art ma japplikax, biex tiġi żgurata l-konformità tal-Unjoni mal-obbligi internazzjonali tagħha u tinħoloq ċertezza legali għas-sajjieda.
            
            
               (11)Jixraq li jiġi kkoreġut l-isem taż-Żona tan-NAFO li għaliha huma maħsubin biex japplikaw il-miżuri stipulati fir-Regolament ta’ Delega (UE) 2015/98, billi t-terminu “Iż-Żona tal-Konvenzjoni tan-NAFO” jiġi ssostitwit bit-terminu “Iż-Żona Regolatorja tan-NAFO” f’dak ir-Regolament.
            
            
               (12)Għalhekk, ir-Regolament ta’ Delega (UE) 2015/98 għandu jiġi emendat skont dan.
            
            
               (13)Fid-dawl tal-iskadenzi li ġew stabbiliti fl-Artikolu 15(1) tar-Regolament (UE) Nru 1380/2013, dan ir-Regolament għandu jidħol fis-seħħ immedjatament wara l-pubblikazzjoni,
            
            
               ADOTTAT DAN IR-REGOLAMENT:
            
            
               Artikolu 1
            
            
            
               Ir-Regolament ta’ Delega (UE) 2015/98 huwa emendat kif ġej:
            
            
               (1)L-Artikolu 2 huwa emendat kif ġej:
            
            
               (a)Il-punt 1 jinbidel b’dan li ġej:
            
            
               (1)“Iż-Żona Regolatorja tan-NAFO” tfisser iż-Żona ddefinita fl-Artikolu I(2) tal- Konvenzjoni dwar il-Kooperazzjoni Multilaterali Futura dwar is-Sajd fil-Majjistral tal-Atlantiku (il-Konvenzjoni tan-NAFO).”
            
            
               (b) Il-punt 2 jitħassar.
            
            
               (2)Il-Kapitolu III tar-Regolament ta’ Delega (UE) 2015/98 huwa mibdul b’dan li ġej:
            
            
            
                
            
            
               “KAPITOLU III
            
            
               IŻ-ŻONA REGOLATORJA TAN-NAFO
            
            
               Artikolu 6
            
            
               Il-kalkolu tal-limiti tal-qabdiet aċċessorji 
            
            
               1.
                     Il-limiti tal-qabdiet aċċessorji msemmijin f’dan ir-Regolament japplikaw għall-istokkijiet (l-ispeċijiet u t-taqsimiet ikkumbinati flimkien) elenkati fl-Anness IA tal-Miżuri ta’ Konservazzjoni u ta’ Infurzar tan-NAFO.
            
         
         
            
               2.
                     Għal kull stokk, il-kalkolu tal-perċentwal tal-qabda aċċessjorja msemmi f’dan ir-Regolament huwa bbażat fuq il-proporzjon bejn il-qabda ta’ dak l-istokk li jinżamm abbord u l-qabda totali tal-istokkijiet kollha li jinżammu abbord.
            
            
               3.
                     Il-limiti u l-perċentwali li jissemmew f’dan ir-Regolament jirreferu għall-piżijiet tal-qabdiet li jkunu miżmuma abbord meta ssir spezzjoni, u jiġu kkalkulati skont it-Taqsima abbażi taċ-ċifri fil-ġurnal ta’ abbord dwar is-sajd. Permezz ta’ deroga, il-kalkolu tal-livelli tal-qbid aċċessorju ta’ ħut tal-qiegħ ma għandux jinkludi l-qabdiet tal-gamblu tat-Tramuntana fil-qabda totali li jkun hemm abbord. 
            
            
               Artikolu 6a 
            
            
               Derogi ġenerali b’rabta maż-Żona Regolatorja tan-NAFO 
            
            
               1.B’deroga mill-Artikolu 15(1) tar-Regolament (UE) Nru 1380/2013, il-ħut li jinqabad fiż-Żona Regolatorja tan-NAFO ’il fuq mil-limitu stabbilit allokat minn att vinkolanti tal-Unjoni ma għandux jinżamm abbord. 
            
            
               2. L-Artikolu 4(2) tar-Regolament (KE) Nru 1386/2007, li jipprojbixxi li jinżamm abbord il-qbid aċċessorju li jkun iktar minn 1250kg jew 5%, skont liema minnhom ikun l-iżjed, ta’ speċijiet li l-limitu tal-qbid tagħhom ikun stabbilit għal żero b’att vinkolanti tal-Unjoni, għandu japplika b’deroga mill-Artikolu 15(1) tar-Regolament (UE) Nru 1380/2013. 
            
            
               3. L-Artikolu 10 tar-Regolament (KE) Nru 1386/2007, li jeħtieġ li jintefa’ lura l-baħar il-ħut kollu li jkun iżgħar mid-daqsijiet minimi stabbiliti fl-Anness III ta’ dak ir-Regolament, għandu japplika b’deroga mill-Artikolu 15(1) tar-Regolament (UE) Nru 1380/2013. 
            
            
               Artikolu 6b
            
            
               Il-bakkaljaw fit-Taqsimiet 3NO tan-NAFO 
            
            
               B’deroga mill-Artikolu 4(2) tar-Regolament (KE) Nru 1348/2007, sakemm il-limitu tal-qbid ikun stabbilit għal żero minn att vinkolanti tal-Unjoni, il-bakkaljaw li jkun qabda aċċessorja ta’ aktar minn 1000kg jew 4%, skont liema jkun l-iżjed, fit-Taqsimiet 3NO tan-NAFO, ma għandux jinżamm abbord.
            
            
            
               Artikolu 6c
            
            
               Il-barbun tat-tbajja’ Amerikan fit-Taqsimiet 3LNO tan-NAFO 
            
            
               B’deroga mill-Artikolu 4(2) tar-Regolament (KE) Nru 1386/2007, sakemm il-limitu tal-qbid ikun stabbilit għal żero minn att vinkolanti tal-Unjoni, il-barbun tat-tbajja’ Amerikan li jkun qabda aċċessorja ta’ aktar minn 15% fit-Taqsimiet 3LNO tan-NAFO f’attività tas-sajd mmirata lejn il-barbun denbu isfar, ma għandux jinżamm abbord. 
            
            
               Artikolu 6d 
            
            
               Il-barbun denbu isfar fit-Taqsimiet 3LNO tan-NAFO 
            
            
               1.B’deroga mill-Artikolu 4(2) tar-Regolament (KE) Nru 1386/2007, sakemm il-limitu tal-qbid ikun stabbilit għal żero minn att vinkolanti tal-Unjoni, il-barbun denbu isfar li jkun qabda aċċessorja ta’ aktar minn 2500 kg jew 10 %, skont liema jkun l-iżjed, fit-Taqsimiet 3LNO tan-NAFO, ma għandux jinżamm abbord. 
            
            
               2.Meta jkun eżawrit il-limitu tal-qbid tal-barbun denbu isfar, assenjat min-NAFO lill-Partijiet Kontraenti mingħajr porzjon speċifiku tal-istokk, il-barbun denbu isfar li jkun qbid aċċessorju ta’ aktar minn 1250kg jew 5%, skont liema jkun l-iżjed, ma għandux jinżamm abbord.
            
            
               Artikolu 6e 
            
            
               Ir-redfish fit-Taqsima 3M tan-NAFO 
            
         
         
            
               Tul iż-żmien li jkun temporanjament magħluq is-sajd immirat lejn ir-redfish fit-Taqsima 3M tan-NAFO minħabba li jkun intlaħaq livell ta’ 50% tal-limitu tal-qbid annwali, ir-redfish li jkun qbid aċċessorju ta’ aktar minn 1250kg jew 5%, skont liema jkun l-iżjed, fit-Taqsima 3M tan-NAFO, ma għandux jinżamm abbord. ” 
            
            
               Artikolu 2
            
            
               Id-dħul fis-seħħ 
            
            
               Dan ir-Regolament jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea. 
            
            
            
               Dan ir-Regolament jorbot fl-intier tiegħu u japplika direttament fl-Istati Membri kollha.
            
            
               Magħmula fi Brussell, 18.4.2017
            
         
         
            
                  
                     (1)
                  Ir-Regolament tal-Kunsill (KEE) Nru 3179/78 tat-28 ta’ Diċembru 1978 li jirrigwarda l-konklużjoni mill-Komunità Ekonomika Ewropea tal-Konvenzjoni dwar il-Kooperazzjoni Multilaterali Futura dwar is-Sajd fl-Atlantiku tal-Majjistral (ĠU L 378, 30.12.1978, p. 1).
               
               
                  
                     (2)
                  Ir-Regolament ta’ Delega tal-Kummissjoni (UE) 2015/98 tat-18 ta’ Novembru 2014 dwar l-implimentazzjoni tal-obbligi internazzjonali tal-Unjoni, kif imsemmi fl-Artikolu 15(2) tar-Regolament (UE) Nru 1380/2013 tal-Parlament Ewropew u tal-Kunsill, taħt il-Konvenzjoni Internazzjonali għall-Konservazzjoni tat-Tonn tal-Atlantiku u tal-Konvenzjoni dwar il-Kooperazzjoni Multilaterali Futura dwar is-Sajd fl-Atlantiku tal-Majjistral (ĠU L 16, 23.1.2015, p. 23).